Ĩ na Jesus a kuuma,
hi tä hẽtu hamö Teusö a kupoli hamö,
ĩ hamö Jesus a nonoiki nö,
‑Hapa.
Hukikiö!
Wa toita apö,
wa wakala apö,
ĩ na wa kui,
pelupö sanö ĩ sa tä pewö mömapö,
pelupö sa toita apö,
sa wakala apö,
ĩ na sa kui,
sanöma töpö na kawanö ĩ tä mömaö!
“Kawanö sanöma wa töpö pewö simöa sinomoö!”
kawanö ĩ na sa noa thama.
Sa noa thaa nö,
“Ipa ulu wa na sanöma sa töpö nokapalama wi,
ĩ töpö õsi palimipalöö!”
ĩ na kamisa na wa kuuma.
Kawa hai,
Teusö pata wa asawö.
Sanöma töpönö wa taö,
kawanö Jesus Cristo sa simönö noai,
ĩ töpönö ĩ sa taö hö̃töa,
ĩ na sanöma töpö kua wi,
ĩ töpönö makö taö kuköma,
töpö õsi palimipasoö.
Hi masita tä uli na sa simönö nö,
“Ĩ na wa kua totiopöö!”
wa kuu noai,
ĩ sa ta hinia totili kipili.
Wa kuupili,
ĩ na sa kua totio hö̃tötioma.
Önö kutenö,
wa toita apö,
wa wakala apö,
ĩ na wa kui,
sanöma töpö na ĩ sa tä möma waikitioma.
Hapa.
Hi masita tä uli kua paia mi tä,
kawa na sa kutia tä,
sa toita apö,
sa wakala apö,
ĩ na sa kui sa kutiopili na,
ĩ na huki kawa na sa kutia kõo tä,
ĩ na sa thama kõopököö!
Hi masita tä uli na sanöma töpö kule,
kamisa na ai wa töpö totopipili,
kawa na ĩ sa töpö pi hatukupamani kipili.
Ĩ töpö hai,
ĩ au töpö kuoma.
Kamisa na kawanö ĩ wa töpö totopi kipili.
Ĩ töpönö kawa kai a hinia totilöma.
Kawanö kamisa na wa tä totopipili,
kawa na ĩ tä pewö kuo somama.
Ĩ töpönö ĩ tä taö waikia kule.
Kawanö kamisa na wa kai totopipili,
ĩ töpö na ĩ sa ta wäa nömöki ha,
ĩ töpönö ĩ ta hininöma.
Kawa na sa kua totiopili,
ĩ töpönö ĩ tä taö.
“Teusö pö̃ anö Jesus a simönöma” ĩ na ĩ töpö pi kuu totioö.
Kawa na sa hapalo tä,
ĩ sa töpö a wäsäö.
Kawa thapo mai,
ĩ sa töpö a wäsä pasio mi.
Kamisa na wa töpö totopipili,
ĩ au töpö kutenö,
ĩ sa töpö a wäsä asaö.
Sa töpö pewö thapo pole,
ĩ au töpö pewö naiwö.
Ĩ na tä kua tä,
kawanö wa töpö pewö thapo pole,
ĩ ipa töpö pewö naiwö.
“Jesus a toita apö.
A wakala apö” ĩ na ĩ töpönö ĩ na ai töpö pi thamati kule.
Hi masita tä uli na sa kutio mai kitä.
Huki kawa na sa kopi pia kule.
Hi masita tä uli na ĩ töpö kuo haio kitä.
Hapa.
Wa totiatalo opa asawö.
Kawa,
kamisa,
ĩ na kilii makö koka kua wi na,
ĩ na ĩ töpö sätäapalo kua naiopö,
kamisa na wa töpö totopipili,
ĩ töpö noama naioö!
Wa lotete epii,
kamisa na ĩ wa tä totopipili,
ĩ tänö ĩ töpö noama totihoö!
Ĩ töpö na sa kua naitia tä,
wa lotete epii,
kamisa na ĩ wa tä totopipili,
kamisanö ĩ tänö ĩ sa töpö noama totio opama.
Töpö pea sinomoti wi,
ĩ tä uli hamö ĩ ai tä huu pasio mai kitä.
“Töpö pea sinomoti wi,
ĩ tä uli hamö ĩ a wani hua pasisolö kitäö!”
au waheta tä kuu wi,
ĩ ta pitilio opa kuköpö,
ai tä wani hai,
ĩ töpö pea sinomoti wi,
ĩ tä uli hamö ĩ a wani huu sisa pia salo.
Huki kawa na sa kopi pia kule.
Hi masita tä uli na sa kua soaiki nö,
ĩ töpö na sa ta wäsä kule.
Sa pi topapalo opa kua wi na,
ĩ na sa töpö pi topapalama thama pia salo,
sa ta wäsä kule.
Ĩ töpö na kamisanö kawa kai a wäsäö ha,
wa thapo pasia mane,
ĩ töpönö ĩ ipa töpö hĩsu thama.
Wa thapo mai,
ĩ töpö kuati kua wi na ĩ na sa kua mai kitä.
Kamisa kua wi na,
ĩ na ipa töpö kua hö̃töoö.
Wa thapo mai,
ĩ töpö kuati kua wi na,
ĩ na ipa töpö kua pasio mai kitä.
Önö kutenö,
wa thapo pasia mane,
ĩ töpönö ipa töpö hĩsu thama.
“Wa thapo mai ĩ töpö na ipa töpö pilia sätäa naia manu kule,
ipa töpö soka kopamanöö!”
kawa na sa kuu mai kitä.
“A wanisala apa wi,
ĩ Sai tä sai pata na ipa töpö noamaö!”
ĩ na sa kuu kitä.
Wa thapo mai ĩ töpö kua wi na,
ĩ na sa kua pasio mai kitä.
Kamisa kua kua wi na,
ĩ na ipa töpö kua hö̃töoö.
Wa thapo mai ĩ töpö kua kua wi na,
ĩ na ipa töpö kua pasio mai kitä.
Kawanö ĩ wa töpö ausia totipalö nö,
ĩ wa töpö thapo totiopököö!
Tä pitili ipii,
ĩ tänö wa töpö ausipalö nö,
wa töpö thapo totiopököö!
Tä pitili ipii,
ĩ kawa kai a.
Hi masita tä uli hamö sanöma töpö pewö pilipai,
ĩ töpö na kawanö sa simöa kuapili na,
kamisanö ĩ na ipa sa töpö simöa kua hö̃töoma.
Ĩ sa töpö pasilipo pia salo,
kawa na kama sa toto sapao kõoö.
Kawanö ĩ wa töpö thapo totiopö,
kawa na kama sa toto sapao kõoö.
Kawa na sa hapalo pola nö,
ipa sa töpö a wäsä sisa mane.
Ai töpönö ipa töpö kai a hininö nö,
“Jesus a pitili” ĩ na töpö õsi pi kuu piale,
ĩ sa töpö a wäsä naia kule.
Ipa töpö pewö noimaso toitiopöö!
Ipa töpö wanihaso mai,
töpö kutiopöö!
Kamisa na wa koka hö̃töa,
kawa na sa koka hö̃töa,
ĩ na makö koka kua kua wi na,
ĩ na kamakö na ipa töpö koka kua naia hö̃tököpöö!
Ĩ na ipa töpö kuaö ha,
wa thapo pasia mane,
ĩ töpö aiki,
“Teusö anö Jesus a simönöma.
Pitili ta” töpö kuu kitä.
Kawa,
kamisa,
ĩ na kilii makö koka kua wi na,
ĩ na ĩ töpö koka kua naiopö,
kawanö sa wakalapamani kipili.
Ĩ na ipa sa töpö wakala thaa naipali kipili.
Ĩ töpö koka toitiopö,
ĩ ipa töpö na sa koka hö̃töa,
kamisa na kawa koka hö̃töa,
ĩ na makö koka kuaö!
Ĩ töpö kokapalo toitioö ha,
wa thapo pasia mane,
ĩ töpö aiki,
“Teusö anö Jesus a simönö noa.
Teusö anö Jesus a pi ipa kua wi na,
ĩ na Teusö anö kama hai ĩ töpö pi ipa kua hö̃töoö” ĩ na töpö kuu kitä.
Hapa.
“Kamisa na ipa wa töpö simöapili,
kawa na sa kuo piale ha,
ĩ ha ĩ töpö kutio pasiopöö!”
ĩ na sa kuu kule.
Ĩ ha ĩ töpö kua pasitiki nö,
kawanö sa wakalapamanipili,
ĩ töpönö ĩ tä tapa totio naiopöö!
Hi masita tä uli kua paia mi tä,
kawanö sa pi ipa salo,
sa wakalapamani kipili.
Hapa.
Wa totiatalo opawö.
Sanöma töpönö wa thapo mai,
ĩ töpönö wa tai mi ipö sai maaki,
kamisanö wa taö öpaö.
Ipa töpö aiki,
“Awai.
Teusö anö Jesus a simönöma” ĩ na töpö kuu totioö.
Ĩ tä na töpö pi moti mi.
Kawanö sa noima kuapili na,
ĩ na ipa töpönö ai töpö noima kua hö̃töoö,
ipa töpö õsi na sa pilia totia asaa,
ĩ na ipa töpö kuapö,
kawa na kamisanö ipa sa töpö pi hatukupamanöma.
Kawa na ipa sa töpö pi hatukupama soatio kitäö!
‑ Teusö a na ĩ na Jesus a kuuma.